Dóttir eins nánasta samverkamanns Pútíns Rússlandsforseta fórst þegar bíll hennar sprakk fyrir utan Moskvu í gærkvöld. Talið er að faðir hennar hafi átt að vera skotmarkið. Úkraínumenn neita aðild að málinu.
Daria Dugina var þrítug og starfaði sem blaðamaður. Bretar höfðu beitt hana refsiaðgerðum fyrir að dreifa falsfréttum um stríðið í Úkraínu. Hún hafði verið á listahátíð með föður sínum, sem ákvað á síðustu stundu að ferðast án hennar til baka, en hún fór í staðinn ein á Toyota Land Cruiser-jeppanum hans. Jeppinn sprakk svo í loft upp sem hún ók honum á þjóðvegi um 40 kílómetrum utan við Moskvu. Rannsókn hefur leitt í ljós að sprengju hafði verið komið fyrir undir bílnum bílstjóramegin. Faðir Dariu, Alexander Dugin, hefur lengi verið álitinn einn helsti samverkamaður og hugmyndafræðingur Vladimirs Pútíns Rússlandsforseta og stundum hreinlega kallaður heili Pútíns, eða hinn nýi Raspútín. Dugin er harðlínumaður, ofstækisfullur þjóðernissinni sem hefur lengi talað fyrir sameiningu allra rússneskumælandi landsvæða í nýtt rússneskt heimsveldi, og er einarður stuðningsmaður innrásar Rússa í Úkraínu. Ekki er talið ósennilegt að sprengjan hafi verið ætluð honum. Enginn hefur formlega lýst yfir ábyrgð á tilræðinu, en talsmaður úkraínska aðskilnaðarsinna skellti í morgun skuldinni á stjórnvöld í Kænugarði. Þessu vísar Mykhailo Podolyak ráðgjafi Zelenskys Úkraínuforseta staðfastlega á bug - úkraínska ríkið stundi hvorki glæpi né hryðjuverk ólíkt því rússenska. Maria Zakharova, talsmaður rússneska utanríkisráðuneytisins, segir á Telegram að reynist kenningin um aðild Úkraínumanna rétt jafngildi það hryðjuverkastarfsemi af hálfu þarlendra stjórnvalda.

Dóttir eins helsta hugmyndafræðings Pútíns Rússlandsforseta fórst þegar bíll hennar sprakk fyrir utan Moskvu. Úkraínumenn þvertaka fyrir aðild að málinu.